Pekan Kuala Sanglang

Pekan Kuala Sanglang (; ) ialah sebuah pekan pentadbiran dalam kawasan pentadbiran Mukim Sanglang, iaitu salah satu mukim dalam Daerah Kubang Pasu, di utara negeri Kedah, Malaysia. Pekan ini mempunyai penduduk seramai 1,862 orang pada bancian 2020.

Etimologi 
Nama pekan Sanglang diambil sempena nama kampung di dalam pekan ini iaitu Kampung Kuala Sanglang. Perkataan sanglang mungkin berasal daripada nama sebatang sungai yang mengalir disempadan Perlis–Kedah, iaitu Sungai Sanglang (atau Sungei Sanglang). Menurut Tok Pengulu Said bin Jaafar bin Enjang, asal usul perkataan sanglang ialah berasal daripada perkataan "sarang helang". Sebutan Kuala Sarang Helang yang disebut oleh masyarakat tempatan, lama-kelamaan berubah menjadi Kuala Sanglang. Berdasarkan laman web Perpustakaan Negara Malaysia, terdapat seorang penjual durian berbangsa Cina yang datang dari Daerah Yan, Kedah untuk menjual hasil durian di Kuala Sanglang. Dalam perjalanan, dia melalui kawasan sarang burung helang yang banyak, yang menyebabkan dia mengelarkan pekan ini "sarang helang". Walaupun begitu, disebabkan orang Cina sukar untuk menyebut perkataan "sarang helang", maka perkataan "sanglang" digunakan sehingga sekarang.

Sejarah 
Persempadaan Pekan Kuala Sanglang telah diwartakan pada tahun 2004. Nama "Sanglang" wujud dalam sebuah gazetir yang bertajuk "Gazetter (No. 11) – Malay States", yang diterbitkan oleh Pejabat Hidrografik Jabatan Tentera Laut Amerika Syarikat, yang telah diterbitkan pada Oktober 1944, yang dimana menunjukkan bahawa Pekan Kuala Sanglang telah wujud sejak 1940-an.

Geografi 

Pekan Kuala Sanglang terletak di utara Daerah Kubang Pasu, Kedah. Secara pentadbiran, pekan ini dibawah seliaan Mukim Sanglang. Selain itu, pekan ini juga bersempadan dengan negeri Perlis Indera Kayangan di utara, Pekan Sanglang di timur dan Pekan Kerpan di tenggara. Kawasan pekan ini mempunyai keluasan keseluruhan mencapai  dan dibahagikan kepada beberapa buah zon kawasan seperti kampung.

Mengikut topografi kawasan, kawasan Pekan Kuala Sanglang ialah kawasan tanah pamah atau rendah yang sesuai untuk petempatan dan pertanian seperti penanaman sawah padi yang dapat dilihat di sekitar pekan. Sungai Sanglang merupakan satu-satunya saliran sungai semula jadi, yang mengalir di sempadan Perlis dan Kedah dan bermuara di Selat Melaka di Pekan Kuala Sanglang. 

Sungai Baharu (atau Sungei Baharu atau Parit Sanglang Lama) merupakan sungai buatan manusia atau terusan juga mengalir di sekitar Pekan Kuala Sanglang untuk mengalirkan air ke kawasan pertanian sawah padi yang dimiliki oleh penduduk setempat, disamping membendung banjir berlaku.

Pentabdiran 
Pekan Kuala Sanglang terletak di dalam Mukim Sanglang yang dipimpin oleh seorang penghulu mukim; pemegang jawatan semasa ialah Encik Sazali bin Shafie. Pejabat penghulunya terletak di Kampung Sanglang.

Kawasan pentadbiran

Demografi 

Berdasarkan Banci Penduduk dan Perumahan Malaysia 2020 yang dilakukan oleh Jabatan Perangkaan, Pekan Sanglang mempunyai jumlah penduduk seramai 1,862 orang. Daripada jumlah tersebut, terdapat seramai 933 orang berjantina lelaki dan 929 orang berjantina perempuan tinggal di Pekan Sanglang. Pada tahun 2020, terdapat 500 buah tempat kediaman dan 453 isi rumah, dengan purata isi rumah sebanyak 4.1 telah direkodkan dalam bancian tersebut bagi kawasan Pekan Sanglang.

Lihat juga 
 Daerah Kubang Pasu

Rujukan 

Kuala Sanglang